Tutlayt tamaziɣt, seg tillay n uzermezruy armi d iseggasen-a ineggura, tedder kan s tmenna. Tasuta teǧǧa-tt-id i tayeḍ almi d tizi n wass-a.Ɣas akken Imaziɣen snulfan-d tira-nsen, tifinaɣ, urǧin sferken tutlayt-nsen s tira. Timawit, urtbennu ara tutlayt ibedden ɣef yifadden-is, ur tt-tesnernay ara. D ajlay ay jellun deg-s wawalen. Timawit, ur d-tettaǧǧa adsil ara (lateṛ) iṣeḥḥan. Timetti i deg tutlaytur tfukti ara s tira, ur tezmir ara ad tedlu ɣef wamek tella tutlaytnni-ines deg umezruy. Akken ad ẓren yimussnawen amek tella tutlayt zik, amek i d-tegma, yessefk ad srewsen tantaliwin d tmeslayin neɣ ad nadin deg yismawen n yidgan. Tasmedga tezmer ad tegber aṭas n yisalan ama ɣef yimɣan, ama ɣef yiɣersiwen, ama ɣef tedyanin timazrayin, tezmer daɣen ad tili d inigi ameqqran ɣef tutlayt (neɣ tutlayin): ɣef talɣiwin tinejṛumin, ɣef umawal, zemren wawalen ad ilin jlan seg tutlayt maca qqimen deg yismawen n yidgan. Daɣ-netta tasmedga tezmer ad tenfeɛ deg umahil n usemsasa n tutlayt am wakken tezmer ad tenfeε wid yettnadin deg umezruy d twasnakalt (géologie)